dc.description.abstract Afrikaans: Dit blyk dat mag en gesag ten grondslag lê van naamsverandering vanweë die noodsaak om ’n nuwe bewind se ondersteuners te oortuig dat name wat hulle vroeëre onderdrukking en oorheersing versimboliseer het, onaanvaarbaar geword het en deur die etos van die nuwe bevrydende bewind vervang moet word. Nuwe simbole word gegenereer om die aanvaarbaarheid van die nuwe bewind te verseker en weerspieël die nuwe kollektiewe waardes en geskiedenis wat in die toekoms voorop gestel en as belangrik geag sal word. Die simboliek van naamsverandering en die ANC se besef van die belangrikheid daarvan word in hierdie artikel (sterk gebaseer op koerantnavorsing) sentraal gestel. Oral in Suid-Afrika is die tasbare simboliek van die suksesverhaal van bevryding af te lees, die verheerliking deur straatname van persoonlikhede wat die “terroriste” van die vorige bewind was, die dekolonisering van provinsiale name en die onbetwisbare getuienis dat Suid-Afrika ook deur sy naamgewing, uiteindelik ’n inherente deel van Afrika word. af